Hooikoors wat jou wakker hou - WelstandWelstand
Tuis / Advies / Hooikoors wat jou wakker hou
Talle allergielyers se hooikoorssimptome vererger deur die nag, wat tot slapeloosheid lei.
"Die term 'insneezia' verwys na 'n kombinasie van slapeloosheid (insomnia) en nies (sneezing) wat sowat tweederdes van mense beïnvloed wat met hooikoors sukkel," sê Nicole Jennings, woordvoerder van Pharma Dynamics.
Daar word aangemeen aanvaar dat stuifmeelvlakke gewoonlik hoër is in die dag wanneer dit warmer is en plante stuifmeel in die lug vrystel, maar volgens Jennings dui navorsing wat die afgelope paar jaar gedoen is daarop dat daar ook in die aand verhoogde konsentrasies van sekere soorte stuifmeel in die lug is.
"Insneezia is gewoonlik die gevolg van stuifmeel wat bedags in die lug opstyg en dan weer op die grond val as die temperatuur in die aand daal. Sekere soorte stuifmeel sal weens hul grootte makliker in die lug beland in die aand, terwyl sommige plante eers later in die dag stuifmeel vrystel, wat hooikoorslyers snags aan hoër vlakke van stuifmeel blootstel."
Studies wat gedoen is wys ook daarop dat hooikoorssimptome die primêre bydraer is tot slaapontwrigting en lomerigheid deur die dag. Ongeveer 88% van kinders en tussen 48% en 68% van volwassenes wat aan hooikoors ly, ervaar slaapversteurings, .
"Dit is baie slaap wat gemis word aangesien sekere plante vir tot nege maande van die jaar stuifmeel vrystel. Dit is 'n mite dat hooikoors net in die lente plaasvind." Suid-Afrika se stuifmeelseisoene wissel van provinsie tot provinsie maar begin gewoonlik met bome wat blomme kry van Augustus tot Oktober, waarna grassoorte begin stuifmeel vervaardig. Dit kan tot April of Mei duur.
Stuifmeel is 'n fyn poeier wat in die lug sirkuleer en die oë en lugweë irriteer wanneer dit deur die mond of neus ingeasem word. "Ongeveer 30% van Suid-Afrikaners ly aan hooikoors, wat ook bekend staan as seisoenale allergiese rinitis. 'n Toe of loopneus, nies en jeukerige oë is simptome wat hooikoorslyers ervaar en wat tot gevolg kan hê dat hulle nie genoeg slaap kry nie."
Volgens Jennings is die huidige stuifmeelseisoen baie erg. "Die stuifmeelvlakke van bome is sedert die begin van die lente baie hoog in veral Gauteng, Kaapstad en Bloemfontein."
Daar is egter maniere om die simptome te verlig. "Neem 'n antihistamien minstens drie uur voordat jy gaan slaap. Gebruik 'n neussproei wat 'n beskermende voering in die neus skep en voorkom dat fyn stuifmeeldeeltjies ingeasem word."
Volgens Jennings is dit ook belangrik om vensters toe te hou en, indien moontlik, eerder lugversorging te gebruik. "Stort en was hare voordat jy gaan slaap aangesien jy stuifmeel jou op jou vel, klere of hare in die huis kan inbring."
Sy stel ook voor dat kussings en beddegoed gereeld gewas word. Vloere en matte moet ook weekliks gestofsuig word en gebruik lugreinigers om allergene in jou huis te verwyder. Dra 'n masker en sonbril as jy buite oefen.
"Om te weet hoe om stuifmeelallergieë in die dag en die nag te hanteer, sal jou beste verdediging teen insneezia wees en help dat jy soggens verfris voel wanneer jy wakker word."